**Türje Község Önkormányzat Képviselő-testületének**

**22/2014 (XII.31) önkormányzati rendelete**

**az Önkormányzat szervezeti és működési szabályzatáról**

Türje község Önkormányzat Képviselő-testülete a Magyarország helyi önkormányzatairól szóló 2011. évi CVXXXIX. törvény 53. § (1) bekezdésében kapott felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

# I. fejezet

## 

## Az Önkormányzat megnevezése, székhelye, jelképei

**1. §**

(1) Az önkormányzat hivatalos megnevezése:   
Türje Község Önkormányzata (továbbiakban: Önkormányzat)

(2) Az Önkormányzat székhelye: 8796 Türje Szabadság tér 9.

(3) Az Önkormányzat hivatalának neve:  
Türjei Közös Önkormányzati Hivatal (továbbiakban: Hivatal)

(4) Az önkormányzat jelképei: címer, zászló, pecsét.

(5) Az önkormányzat jelképeinek, leírását, és azok használatára vonatkozó szabályokat külön rendelet tartalmazza.

(6) A helyi önkormányzati kitüntetések és elismerő címek alapítására és adományozására vonatkozó szabályokat külön rendelet tartalmazza.

## Az Önkormányzat feladatai, hatáskörei

**2. §**

(1) Az Önkormányzat feladat- és hatáskörei a Képviselő-testületet illetik. Az önkormányzati feladatokat a képviselő-testület és szervei (bizottságok, polgármester, jegyző, polgármesteri hivatal) látják el. A Képviselő-testület által szerveire átruházott hatáskörök jegyzékét e rendelet 1. melléklete tartalmazza. A Képviselő-testület az átruházott hatáskörök gyakorlásához utasítást adhat.

(2) A képviselő-testület által átruházott hatáskörök tovább nem ruházhatók.

(3) Az átruházott feladat- és hatáskör gyakorlója minden rendes képviselő-testületi ülésen beszámol az előző testületi ülés óta eltelt időszakban – az átruházott feladat és hatáskörben hozott döntéseiről.

**3. §**

(1) Az Önkormányzat ellátja a törvényben meghatározott kötelező és az általa önként vállalt feladatokat.

(2) Az önkormányzat kötelezően ellátandó feladatait költségvetési szervein, és egyéb szervezetein keresztül látja el.

(3) Az Önkormányzat kötelező feladatain túl, önként is vállalhatja más feladat ellátását Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 10. § (2) bekezdésében meghatározottak fennállása esetén,

(4) Az Önkormányzat kormányzati funkcióinak meghatározását e rendelet 2. melléklete tartalmazza.[[1]](#footnote-1)

# II. fejezet

# A Képviselő-testület működése

## 

## A Képviselő-testület tagjai

**4. §**

(1) A Képviselő-testület tagjai a települési képviselők, valamint a megválasztott polgármester.

(2) A Képviselő-testület tagjainak száma 7 fő.

(3) A Képviselők névsorát és elérhetőségét jelen rendelet 1. függeléke tartalmazza. A változásokat a Közös Önkormányzati Hivatal 2 munkanapon belül átvezeti.

## 

## A Képviselő-testület ülése

**5. §**

(1) A Képviselő-testület az általa elfogadott éves munkatervben meghatározottak szerint tartja rendes üléseit. A képviselő-testület ettől eltérhet, amennyiben az adott kérdés gyors döntést igényel.

(2) A munkaterv tervezetét a polgármester állítja össze és tárgy időszakot megelőző év december 15-ig a képviselő-testület elé terjeszti.

(3) A munkaterv tervezetével kapcsolatban december 1. Napjáig írásban javaslatot tehetnek

a) a települési képviselők

b) a képviselő-testület bizottsága

c) az alpolgármester

d) a jegyző vagy aljegyző

(4) A képviselő-testület által elfogadott munkatervet írásban meg kell küldeni:

1. az önkormányzati képviselőknek
2. a munkatervbe felvett napirendi pontok előterjesztőinek.

(5) A Képviselő-testület az ülését a Türjei Közös Önkormányzati Hivatal tanácskozó termében (8796 Türje, Szabadság tér 9.) tartja. A Képviselő-testület ettől eltérhet.

**A Képviselő-testület ülésének nyilvánossága**

**6. §**

(1) A Képviselő-testület ülése nyilvános.

(2) A Képviselő-testület a Mötv. 46. § (2) bekezdésében meghatározott esetekben zárt ülést tart illetőleg tarthat.

## A Képviselő-testületi ülés összehívása

**7. §**

(1) A Képviselő-testület üléseit a polgármester, távollétében az alpolgármester írásbeli meghívóval hívja össze.

(2) A Képviselő-testületi ülés meghívójának tartalmaznia kell az ülés napjának, kezdési időpontjának, a tervezett napirend tárgyának és előadójának megjelölését.

(4) A polgármester a Képviselő-testület munkaterv szerinti ülésének helyéről, időpontjáról és a napirendi pontokról az ülést megelőzően tájékoztatót jelentet meg, amit a helyben szokásos módon közzétesz. Ettől eltérni rendkívüli ülés esetén lehet.

**A Képviselő-testületi ülésre meghívottak köre**

**8. §**

A Képviselő-testület ülésére az alábbi személyeket, szervezeteket kell meghívni:

a) a képviselőket,

b) a tisztségviselőket (polgármester, alpolgármester(ek), jegyző, aljegyző),

c) a nemzetiségi önkormányzatok elnökeit,

d) a napirendben érintett intézményvezetőket,

e) önszerveződő közösségek képviselőit, tevékenységi körüket érintő kérdésben

**Rendkívüli testületi ülés**

**9. §**

(1) A Képviselő-testület éves munkatervében nem meghatározott testületi ülést (továbbiakban: rendkívüli ülés).

(2) A polgármesternek össze kell hívnia a Képviselő-testület ülését:

a) a települési képviselők legalább egynegyedének írásbeli indítványára, annak átvételétől számított 15. napon belüli időpontra;

b) a Képviselő-testület bizottságának határozatba foglalt indítványra, az indítvány átvételétől számított 15 napon belüli időpontra

c) Zala Megyei Kormányhivatal vezetőjének indítványára, annak beérkezésétől számított 15 napon belüli időpontra

(3) Rendkívüli ülést a polgármester saját döntése szerint is összehívhat.

(4) A rendkívüli ülés összehívására és levezetésére az e rendeletben foglalt eltérésekkel a rendes ülés szabályait kell alkalmazni.

(5) A rendkívüli ülés napját és az ülés kezdetének időpontját a polgármester határozza meg.

(6) A rendkívüli Képviselő-testületi ülésen csak a meghívóban szereplő napirendek tárgyalhatók. A 8. § (4) bekezdés szerinti tájékoztatót – halaszthatatlan döntést kivéve - legalább 48 órával az ülés előtt közzé kell tenni.

**Az ülés vezetése**

## 10. §

(1) A Képviselő-testület ülését a polgármester (levezető elnök) vezeti, távollétében a 61. § (3) bekezdésében meghatározott helyettesítés rendje szerint alpolgármester vezeti.

(2) Az ülés megnyitásakor a levezető elnök megállapítja a megjelentek számát, az ülés határozatképességét, majd

a) javaslatot tesz a napirendi pontokra, azok sorrendjére,

b) beszámol a lejárt határidejű határozatok végrehajtásáról,

c) beszámol az elmúlt Képviselő-testületi ülés óta történt fontosabb eseményekről,

d) napirendi pontonként megnyitja, vezeti, lezárja és összefoglalja a vitát,

e) napirendi pontonként szavazásra bocsátja a határozati javaslatot, berekeszti az ülést.

**Napirendek meghatározása**

## 11. §

(1) A polgármester az adott ülés napirendi pontjainak tervezésénél figyelembe veszi a Munkatervben arra az ülésre meghatározott napirendeket, a korábbi ***üléseken*** tett napirendi javaslatokat, továbbá a Hivatal javaslatait.

(2) A polgármester a napirendek összeállítása során az alábbi tárgyalási sorrendet veszi figyelembe:

1. Polgármesteri beszámoló a két ülés között eltelt időszak munkájáról, jelentés a lejárt határidejű határozatok végrehajtásáról (1. napirendként),
2. A fellebbezések,
3. A zárt testületi ülést igénylő előterjesztések;
4. A rendeletalkotásra irányuló előterjesztések;
5. A határozati javaslatot tartalmazó előterjesztések;

(3) A Képviselő-testület a „interpellációk” című állandó napirendi pontot

a) valamennyi rendes képviselő-testületi ülésen megtárgyalja,

b) minden esetben utolsó napirendként.

(4) A (2) bekezdésben meghatározott sorrendtől a Képviselő-testület egyszerű többséggel hozott döntéssel eltérhet.

(5) A levezető elnök a javasolt napirend ismertetésével nyitja meg a tanácskozást. A napirendekről a Képviselő-testület egyszerű többséggel határoz.

(6) Egyszerű többséggel vehető napirendre a meghívóban nem szereplő, illetőleg bizottság által meg nem tárgyalt előterjesztés.

**A Képviselő-testületi ülés rendjének fenntartása**

**12. §**

(1) A Képviselő-testületi ülésen jelenlévő személyek kötelesek a tanácskozás méltóságát tiszteletben tartani, – olyan jellegű tetszést, vagy nem tetszést, ***amely zavarhatja mások hozzászólását***, nem nyilváníthatnak ki – kötelesek a részükre kijelölt székeken helyet foglalni.

(2) A levezető elnök köteles gondoskodni a Képviselő-testület ülése rendjének fenntartásáról. A rend fenntartása érdekében a levezető elnök:

a) Képviselő általi rendzavarás esetén:

aa) figyelmezteti, majd ismétlődő esetben megvonja a szót attól a képviselőtől, aki a tárgytól eltér, már elhangzottakat indokolatlanul ismétel.

ab) figyelmezteti, majd ismétlődő esetben megvonja a szót attól a képviselőtől, aki nem helyi érdekű ügyekben szól hozzá.

ac) rendre utasítja, majd ismétlődő esetben megvonja a szót attól a képviselőtől, aki a Képviselő-testület tekintélyéhez méltatlan kifejezést vagy, másokat sértő fogalmazást használ,

ad) figyelmezteti, majd ismétlődő esetben rendreutasítja azt a képviselőt, aki olyan magatartást tanúsít, mellyel zavarja a Képviselő-testület munkáját;

b) Egyéb rendzavarás esetén a levezető elnök:

A képviselő-testületi ülésén jelenlévő meghívottakat vagy más megjelenteket a tanácskozás rendjének bármilyen módon történő megzavarása esetén rendreutasíthatja. Amennyiben a rendzavarás folytatódik, vagy újra megismétlődik, a rendbontókat az ülésterem elhagyására kötelezheti.

(3) A levezető elnök tanácskozás folytatását lehetetlenné tevő rendzavarás esetén az ülést határozott időre félbeszakíthatja.

(4) Ha a levezető elnök, ugyanazon képviselőtől a (2) bekezdés aa)-ac) pontjaiban foglalt rendzavarás miatt, ugyanazon ülésen egy alkalommal már megvonta a szót, vagy a képviselőt az (2) bekezdés ad) pontjában foglaltak miatt, ugyanazon ülésen egy alkalommal már rendreutasította, a képviselő ismételt rendzavarása esetén, indítványozhatja az érintett tárgyhavi bruttó alapdíjának 10%-os csökkentését. Az indítványról a Képviselő-testület vita nélkül minősített többséggel dönt.

## Tanácskozási jog

**13. §**

(1) A Képviselő-testületi ülésen tanácskozási joga van – mely jelenti szavazati jog nélkül a vitában való részvétel jogát (hozzászólás)

a) jegyzőnek, az aljegyzőnek,

b) a hivatal szakembereinek, a szakterületüket érintő napirendi pontoknál,

c) pályázóknak,

d) adott napirendi pontnál a napirend előadójának, az ahhoz meghívott személynek,

e) annak, akinek a testület egyszerű többséggel tanácskozási jogot adott,

f) önszerveződő közösségek képviselőinek tevékenységi körükben, a Képviselő-testület, valamint a bizottsági üléseken.

(2) A tanácskozási jog nem érinti a költségvetés tárgyalását, mert annak során a Képviselő-testület egyedi döntéssel határozza meg, hogy kinek biztosít tanácskozási jogot.

## Előterjesztések

**14. §**

(1) Az előterjesztés lehet:

a) javaslat (rendelet-tervezet, vagy határozati javaslat),

b) beszámoló,

c) jogszabályban kötelezően meghatározott formátum.

(2) Az előterjesztéseket írásban kell előterjeszteni.

(3) Az előterjesztést – papíralapú és elektronikus formában – a Türjei Közös Önkormányzati Hivatalban kell leadni a Képviselő-testületi ülés napját megelőző egy héttel.

(4) A Képviselő-testület ülésén önálló napirendi pontként olyan előterjesztés tárgyalható, amely egyébként megfelel az előterjesztésekkel szemben támasztott általános követelményeknek.

(5) Az előterjesztéseket a polgármester által meghatározott személyek, illetve intézmények részére kell megküldeni

(6) Az előterjesztéseket a Hivatal, az ülést megelőző ötödik napon közzéteszi.

## Előterjesztők

**15. §**

(1) Előterjesztés megtételére jogosult

a) települési képviselő,

b) Képviselő-testület bizottsága,

c) intézményvezetők,

d) esetenként, akit a Képviselő-testület felkér,

e) jegyző, vagy aljegyző

(2) Amennyiben az előterjesztő a jegyző vagy aljegyző, az előterjesztés előadójaként más személy is megnevezhető.

## Vita lezárása

**16. §**

(1) Ha a napirendhez több hozzászóló nincs, a levezető elnök a vitát lezárja.

(2) Bármelyik képviselő javasolhatja a vita lezárását, melyről a Képviselő-testület - vita nélkül - egyszerű többséggel határoz.

## A Képviselő-testületi döntés meghozatalának módjai

### **Nyílt szavazás**

**17. §**

(1) A Képviselő-testület a döntéseit (határozat, rendelet) általában nyílt szavazással hozza.

(2) A nyílt szavazás kézfelemeléssel történik.

(3) A szavazatok megszámlálásáról a jegyző gondoskodik.

(4) A szavazatok összeszámlálása után a levezető elnök megállapítja a javaslat mellett, majd ellene szavazók, végül a szavazástól tartózkodók számát.

### **Névszerinti szavazás**

**18. §**

(1) Bármely képviselő javasolhat névszerinti szavazást, erről a Képviselő-testület vita nélkül egyszerű többséggel dönt. Ugyanazon döntési javaslat esetében egy alkalommal lehet névszerinti szavazást elrendelni.

(2) Név szerinti szavazásnál a jegyző ABC - sorrendben felolvassa a képviselők név-sorát, a képviselők felállva, "igen"-nel, vagy "nem"-mel szavazhatnak.

(3) A jegyző a szavazatokat a névsorban feltünteti, összeszámolja az eredményt, és azt átadja a levezető elnöknek, aki kihirdeti az eredményt.

### **Titkos szavazás**

**19. §**

(1) A Képviselő-testület jogszabályban kötelezően előírt esetben titkos szavazást tart.

(2) Bármely képviselő javaslatára minősített szótöbbséggel hozott határozata szerint a Képviselő-testület titkos szavazást tarthat azokban az ügyekben is, amelyekben zárt ülést tarthat, vagy köteles tartani.

(3) A titkos szavazás szavazólapon történik. A szavazás lebonyolításának technikai feltételeit a jegyző biztosítja.

(4) A szavazatszámláló bizottság a szavazásról jegyzőkönyvet készít. A jegyzőkönyvet a bizottság tagjai és a jegyzőkönyvvezető írják alá.

(5) A szavazás eredményéről a bizottság elnöke beszámol a Képviselő-testület részére.

(6) A titkos szavazással hozott határozatot már a nyilvános ülésen kell ismertetni.

## Határozathozatal

**20. §**

(1) A Képviselő-testület a vita lezárása, a zárszó után szavaz a határozati javaslatról.

(2) A Képviselő-testület akkor határozatképes, ha az ülésen a megválasztott képviselők több mint fele jelen van.

(3) A határozatképtelen testületi ülést 8 napon belül ugyanazon napirendek megtárgyalására újra össze kell hívni.

(4) Képviselő-testület határozatait általában egyszerű szótöbbséggel (a jelenlévő települési képviselők több mint felének "igen" szavazata) hozza.

(5) A levezető elnök az előterjesztésben szereplő és a módosító indítványokat - amennyiben legalább egy példányban, írásban rendelkezésre áll, továbbá a jegyző nem tett törvényességi észrevételt, - egyenként bocsátja szavazásra.

(6) A levezető elnök elsőként a módosító indítványokat, majd az előterjesztésben szereplő határozati javaslatokat, végül a módosításokkal teljes határozati javaslatot teszi fel szavazásra.

(7) A szavazás számszerű eredményének megállapítása után a levezető elnök kihirdeti a döntést.

(8) A döntést követően ugyanabban a kérdésben bármely képviselő új szavazást kezdeményezhet. Erről a képviselő-testület minősített többséggel dönt. A szavazás egy alkalommal ismételhető meg.

## Határozathozatal személyi kérdésben

**21. §**

(1) A Képviselő-testület valamennyi személyi kérdés esetében (választás, kinevezés, vezetői megbízás) minősített többséggel dönt.

(2) Több jelölt esetén – ha közülük többen is megkapták a minősített többséget – a legtöbb szavazattal támogatott jelölt személyét fogadja el.

## Minősített többség

**22. §**

Minősített többség (a megválasztott képviselők több mint felének igen szavazata) szükséges a Mötv. 50. §-ában kötelezően előírtakon kívül:

a) azon ügyekben való döntéshez, amit törvény a Képviselő-testület át nem ruházható hatáskörébe utal

b) az éves költségvetés 5%-át meghaladó hitelfelvételhez, a kötvénykibocsátáshoz, továbbá a közösségi célú alapítvány és alapítványi forrás átvételéhez, és átadásához;

c) az éves költségvetés 1%-át meghaladó forgalmi értékű tulajdon elidegenítéséhez vagy beruházásához;

d) tisztségviselő fegyelmi és anyagi felelősségének megállapításához;

e) az Önkormányzati vagyon tulajdonjogának, használati jogának ingyenes vagy kedvezményes átengedéséhez, illetve vagyon tulajdonjogának ingyenes vagy kedvezményes megszerzéséhez, vagyontárgy felajánlásának elfogadásához.

## Személyes érintettség

**30. §**

(1) A polgármester, illetőleg a képviselő köteles bejelenteni a személyes érintettséget.

(2) A Képviselő-testületi döntés hozatalából kizárható az, akit, vagy akinek közeli hozzátartozóját az ügy személyesen érinti.

(3) A kizárásról az érintett képviselő kezdeményezésére vagy bármely képviselő javaslatára a Képviselő-testület minősített többséggel dönt.

(4) A kizárt képviselőt a határozatképesség szempontjából jelenlévőnek kell tekinteni.

(5) Aki bejelentési kötelezettségének nem tesz eleget, alkalmanként 1 havi tiszteletdíja megvonásra kerül.

## Határozat-nyilvántartás

**24. §**

(1) A Képviselő-testület határozatait külön-külön – a naptári év elejétől kezdődően – folyamatos sorszámmal és évszámmal kell ellátni.

(2) A Képviselő-testület határozatainak nyilvántartását a Hivatal vezeti.

(3) A határozatokat a Képviselő-testületi ülésről készült jegyzőkönyv elkészítését követő 5 munkanapon belül el kell küldeni a végrehajtásért felelős személynek, vagy szervnek.

(4) Azokban az esetekben, amikor az előterjesztés (beszámoló) elfogadása mellett további feladat nincs meghatározva, nem kell sem a végrehajtásért felelős személyt, sem a végrehajtási határidőt feltüntetni.

(5) Amennyiben a testületi határozatot a polgármester az előírt határidőre nem tudja végrehajtani, a határidő lejártát megelőzően, vagy a határidő lejártát követő első rendes ülésen köteles kérni a Képviselő-testülettől a határidő módosítását.

**Társadalmi egyeztetés**

**25. §**

(1) Az előterjesztők által előkészített önkormányzati rendelet-tervezeteket és azok indoklását (továbbiakban: rendelet-tervezet), természetes személyek, nem állami és nem önkormányzati szervek, szervezetek véleményezhetik (továbbiakban: társadalmi egyeztetés).

(2) Nem kell társadalmi egyeztetésre bocsátani:

a) A költségvetésről és a költségvetés módosításáról, valamint a költségvetés végrehajtásáról, az önkormányzat irányítása alá tartozó költségvetési szerv adatszolgáltatásáról, az általa elismert tartozásállományról, valamint az önkormányzati biztos kirendeléséről, az önkormányzat követeléseinek lemondásáról, mérsékléséről, elengedéséről, átütemezéséről, részletfizetés engedélyezéséről, részletfizetés felfüggesztéséről, részletfizetés átütemezéséről, továbbá az önkormányzat által államháztartáson kívülre nyújtott támogatásokról szóló rendeletek tervezeteit.

b) A helyi adóról, más fizetési kötelezettségekről és az önkormányzati támogatásokról szóló rendeletek tervezeteit,

c) A képviselő-testület szervezeti és működési szabályzatáról szóló rendelet tervezeteit,

d) Polgármester döntése szerint, azt a rendelet-tervezetet, melynek sürgős elfogadásához, kiemelkedő közérdek fűződik

(3) A társadalmi egyeztetésre bocsátott rendelet-tervezetet legkésőbb, az azt tárgyaló képviselő-testületi ülés összehívásával egyidejűleg közzé kell tenni a Hivatal hirdetőtábláján.

(4) A társadalmi egyeztetésre bocsátott rendelet-tervezetről az (1) bekezdésben meghatározott személyek és szervezetek a turje@turje.hu elektronikus levélcímen keresztül nyilváníthatnak véleményt. A vélemények elküldésére a képviselő-testületi ülést megelőző második nap 16.00 óráig van lehetőség.

(5) Nem kell figyelembe venni az elkésett, közerkölcsöt sértő, névtelenül, vagy nyilvánvalóan álnéven beérkezett véleményeket, valamint azokat, melyek nem kapcsolódnak a rendelet-tervezet szabályozási tárgykörébe.

(6) A beérkezett véleményekről az előterjesztő összefoglaló tájékoztatást ad a rendelet-tervezet képviselő-testületi tárgyalása során. A beérkezett véleményekkel kapcsolatban az előterjesztőnek válaszadási kötelezettsége nincs.

(7) Az Önkormányzat a beérkezett véleményeket, a véleményező nevét és elektronikus levélcímét e rendelet végrehajtása érdekében kezelheti. A véleményező adatainak kezeléséhez szükséges hozzájárulást az adatkezelés tekintetében megadottnak kell tekinteni. E tényre és a véleményező adatait érintő adatkezelés szabályaira a vélemény megadása előtt a véleményező figyelmét fel kell hívni. A beérkezett véleményeket, valamint a véleményező nevét és elektronikus levélcímét legkésőbb a rendelet hatályba lépésétől számított – amennyiben a rendelet ezen időn belül nem lépett hatályba, úgy a vélemény beérkezését követő – három hónapon belül törölni kell.

## Rendeletalkotás

**26. §**

(1) Önkormányzati rendelet alkotását kezdeményezhetik:

a) Képviselő-testület tagjai,

b) a Képviselő-testület bizottságai, a tanácsnok,

d) a jegyző, aljegyző,

(2) A javaslatot a jegyzőhöz, vagy aljegyzőhöz kell írásban benyújtani.

(3) Az elfogadott önkormányzati rendeletet a polgármester és a jegyző írja alá.

(4) A rendeleteket külön-külön a naptári év elejétől kezdődően folyamatos sorszámmal és évszámmal kell ellátni.

(5) Az elfogadott rendeletek hiteles szövegét, a jegyző kihirdeti.

## Közmeghallgatás

**27. §**

(1) A Képviselő-testület évente egy közmeghallgatást tart, amelyen a választópolgárok, a helyben érdekelt társadalmi szervezetek képviselői közérdekű kérdést, javaslatot tehetnek.

(2) A közmeghallgatás időpontjáról és helyéről legalább 3 nappal korábban, tájékoztatót kell megjelentetni.

(3) Egy személy egy témában maximálisan 5 perc időtartamban szólhat hozzá.

(4) A kérdező által feltett kérdésre a választ a polgármester, az érintett képviselő, vagy a polgármester által kijelölt személy helyben, vagy ha arra nincs lehetőség, 15 napon belül írásban adja meg.

(5) A közmeghallgatásról 15 napon belül jegyzőkönyvet kell készíteni, mely tartalmazza a hozzászólásokat, feltett kérdéseket valamint az azokra adott válaszok lényegét. A jegyzőkönyv elkészítéséről a jegyző gondoskodik.

(6) A közmeghallgatás összehívására és lefolytatására egyebekben a Képviselő-testületi ülésekre vonatkozó szabályokat kell alkalmazni, kivételt képez a Közmeghallgatás helye.

## A jegyzőkönyv

**28. §**

(1) A Képviselő-testület üléséről jegyzőkönyvet kell készíteni, melynek tartalmaznia kell Mötv 52. § (1) bekezdésében meghatározottakat. Erről a jegyző vagy aljegyző gondoskodik.

(2) A jegyzőkönyvet a polgármester és a jegyző, vagy aljegyző írja alá.

(3) A zárt ülésről külön jegyzőkönyvet kell készíteni.

(4) A Képviselő-testület nyilvános üléseiről készült jegyzőkönyvekbe a választópolgárok betekinthetnek.

(5) A jegyzőkönyv eredeti példányát a Türjei Közös Önkormányzati Hivatal az előterjesztésekkel, kiosztós anyagokkal együtt évente bekötteti.

## Helyben szokásos kihirdetés

**29. §**

(1) A Képviselő-testület rendeletét a jegyző a Türjei Közös Onkormányzati Hivatal központi hirdetőtábláján – 15 napra történő kifüggesztéssel – hirdeti ki. A rendelet kihirdetésének tényét a rendeletre záradékként rá kell vezetni. Ugyanez az eljárás az egyéb önkormányzati hivatalos hirdetmények közzétételénél is.

(2) Az SZMSZ szempontjából egyéb önkormányzati hivatalos hirdetmény: a Képviselő-testület és bizottságainak határozatai, tájékoztatói, nyilvános üléseinek előterjesztései, valamint ezen ülések jegyzőkönyvei, továbbá a polgármester és a Türjei Közös Önkormányzati Hivatal tájékoztatói.

(3) Az egyházak, valamint a civil szervezetek hirdetményeit a polgármester jóváhagyása esetén lehet elhelyezni a Türjei Közös Önkormányzati Hivatal hirdetőtábláján.

(4) Ezeken a hirdetőtáblákon az e §-ban foglaltakon kívüli hirdetést elhelyezni TILOS!

# III. fejezet

# Települési képviselő

**30. §**

(1) A képviselőt törvényben és önkormányzati rendeletben meghatározott jogok illetik meg és kötelezettségek terhelik.

(2) A képviselő Képviselő-testületi ülésen kívül is, írásbeli tájékoztatást kérhet a jegyzőtől, amely hozzásegíti a helyes döntés kialakításához.

(3) A képviselő munkájának ellátásához szükséges ügyviteli segítséget, adminisztrációt, gépelést a Hivatal biztosítja.

(4) A képviselő írásban vagy szóban köteles előre a polgármester részére bejelenteni, hogy a Képviselő-testület ülésén való részvételben akadályoztatva lesz.

(5) A képviselők díjazását külön önkormányzati rendelet szabályozza.

(6) A polgármester, az alpolgármester és a képviselők esküjének szövegét a Mötv. törvény tartalmazza.

(7) A vele szemben felmerült összeférhetetlenségi okot az előterjesztés vitájának megkezdése előtt bejeleni, a bejelentés elmulasztása egy havi tiszteletdíjának megvonásával jár együtt.

(8) Az Mötv. 32.§ (2) i) pontjában foglalt képviselő-testületi ülésen történő részvétel igazolatlan elmulasztása esetén a képviselő-testület határozattal megvonhatja a mulasztó képviselő egy havi tiszteletdíját, amennyiben egymás után igazolatlanul 3 esetben hiányzik a képviselő az ülésről. Az igazolások elfogadásáról a képviselő-testület a mulasztással egyidejűleg dönt azok benyújtásának időpontjártól függetlenül. Az ismételt mulasztás esetében ismételten kiszabható a tiszteletdíj megvonás.

## Interpelláció

**31. §**

(1) Bármely képviselő az önkormányzat feladat -és hatáskörébe tartozó ügyben a polgármesterhez, az alpolgármester(ek)hez, az állandó bizottságok elnökeihez, a tanácsnokhoz, valamint a jegyzőhöz interpellációt intézhet.

(2) Az interpellációra az ülésen szóban, vagy legkésőbb 15 napon belül írásban érdemi választ kell adni, és azt el kell juttatni minden képviselőhöz.

(3) Amennyiben az interpellációra adott választ az interpelláló nem fogadta el, az interpelláció elfogadásáról a Képviselő-testület vita nélkül egyszerű többséggel határoz.

## Képviselői kérdés

**32. §**

(1) Bármely képviselő a testületi ülésen a polgármestertől, az alpolgármestertől, az állandó bizottságok elnökétől, a tanácsnokoktól, valamint a jegyzőtől a hatáskörükbe tartozó ügyekben felvilágosítást kérhet.

(2) Erről a kérdezett az ülésen, vagy legkésőbb 15 napon belül írásban érdemi választ köteles adni.

## Önálló képviselői indítvány

**33. §**

(1) Bármely képviselőnek joga van önálló képviselői indítvány előterjesztésére, az előterjesztésre vonatkozó előírások szabályainak figyelembe vételével.

(2) Az indítványnak az indoklást is tartalmaznia kell.

(3) Az indítványt a benyújtástól számított 30 napon belül, de legkésőbb a benyújtástól számított 2. képviselő-testületi ülésen napirendre kell tűzni.

# IV. fejezet

**KÉPVISELŐ-TESTÜLET BIZOTTSÁGA**

## Állandó bizottság

**34.§**

(1) A Képviselő-testület a következő állandó bizottságokat hozta létre:

Pénzügyi, Szociális és Egészségügyi Bizottság;

Ifjúsági, Kulturális, Sport és Környezetvédelmi;

(2) A vagyonnyilatkozatot a Pénzügyi Szociális és Egészségügyi Bizottság tartja nyilván és ellenőrzi. A képviselő vagyonnyilatkozata – az ellenőrzéshez szolgáltatott azonosító adatok kivételével – nyilvános. A betekintési lehetőséget a Türjei Közös Önkormányzati Hivatal jegyző biztosítja. A betekintés idejéről, a betekintő nevéről a jegyző nyilvántartást vezet. A képviselő hozzátartozójának nyilatkozata nem nyilvános, abba csak a bizottság tagjai tekinthetnek be az ellenőrzés céljából.

(3) Az állandó bizottságok tagjainak nevét jelen rendelet 2. függeléke tartalmazza, a változást a 2 munkanapon belül a Türjei Közös Önkormányzati Hivatal átvezeti.

(3) Az ideiglenes bizottság megszűnik, amennyiben a létrehozásának alapjául szolgáló ok, vagy feladat megszűnik, az időpont, vagy esemény bekövetkezik.

(4) A megszűnésről a Képviselő-testület a következő ülésén a "Bizottságok beszámolói és bizottsági tagcserék, kérdések, bejelentések" című napirend keretében, egyszerű többséget igénylő határozattal dönt.

**Bizottsági működés főbb szabályai**

**35. §**

(1) A bizottság az ülései időpontját a Képviselő-testület üléseihez igazodva határozzák meg.

(2) A bizottság elnöke felelős azért, hogy a bizottság üléseiről készített jegyzőkönyvek, illetve a bizottság működése során hozott határozatok szövege a Türjei Közös Önkormányzati Hivatal részére a bizottság ülésétől számított 5 munkanapon belül le legyen adva.

(3) A bizottság a bizottsági elnök állandó helyettesítésére, az elnök munkájának segítése céljából elnök helyettest választ.

# V. fejezet

# A tisztségviselők

## 

## Polgármester

**36. §**

(1) Ellátja a Képviselő-testület, a Bizottság, valamint a Hivatal működésével kapcsolatos feladatait.

(2) Együttműködik a különböző társadalmi és civil szervezetekkel, egyházakkal, a lakosság önszerveződő közösségeivel, vállalkozásokkal, intézményekkel. Ezek vezetőitől jogszabályban előírt körben tájékoztatást kérhet, illetve tájékoztatja őket az önkormányzat fejlesztésének jelentősebb kérdéseiről, velük együttműködési megállapodásokat kezdeményezhet.

## Alpolgármester

**37. §**

(1) A Képviselő-testület a polgármester helyettesítésére, illetőleg munkájának segítésére, a polgármester javaslatára saját tagjai közül két alpolgármestert választ.

(2) A megválasztott alpolgármester társadalmi megbízatásban látja el feladatát.

## Jegyző

**38. §**

(1) Ellátja a Képviselő-testület, a bizottságok, valamint a Türjei Közös Önkormányzati Hivatal működésével kapcsolatos feladatait.

(2) A képviselő-testület vagy szerveinek jogszabálysértő döntését, működését észleli, köteles azt részükre jelezni.

(3) Felügyel a Hivatal tevékenységének törvényességére, ennek körében ellenőrzi a Hivatal hatósági tevékenységét, szükség esetén funkcionális, eseti és célvizsgálatot rendel el. Felelős a belső ellenőrzés megszervezéséért és működéséért.

(4) Gondoskodik az SZMSZ függelékeinek folyamatos naprakész vezetéséről.

## Aljegyző

**39. §**

(1) A jegyzőt akadályoztatása esetén az aljegyző helyettesíti.

(2) A jegyző és az aljegyző együttes távolléte esetén a jegyző által megbízott köztisztviselő látja el a jegyzői feladatokat.

(3) A jegyzői és az aljegyzői tisztség egyidejű betöltetlensége, illetve tartós akadályoztatásuk esetére, a polgármester - legfeljebb hat hónap időtartamra –köztisztviselőt nevez ki a jegyzői feladatok ellátására.

**40. §**

A tisztségviselők nevét a rendelet 3. függeléke tartalmazza. a változásokat a Hivatal 2 munkanapon belül átvezeti.

**A helyi nemzetiségi önkormányzat**

**40/A.§ [[2]](#footnote-2)**

(1) Türje Község Önkormányzata a Türjei Nemzetiségi Kisebbségi Önkormányzat részére a 2017. évi CCI. törvény 11.§-ban rögzített feltételeket biztosítja.

(2) A megállapodást aktualizálja.

**VIII. FEJEZET**

**ZÁRÓ RENDELKEZÉSEK**

Hatályba léptető rendelkezések

**41. §**

E rendelet 2015. január 1.-jén lép hatályba.

**Hatályon kívül helyező rendelkezések**

**42. §**

(1) Hatályát veszti Türje Község Önkormányzatának Képviselő-testülete Szervezeti és Működési Szabályzatáról szóló 15/2013 (VIII.26) rendelettel módosított 13/2013 (VII.08) rendelete.

Türje, 2014. december 19

**Nagy Ferenc Takács Lászlóné**

polgármester jegyző

# 

# Kihirdetési záradék:

Kihirdetve: Türje, 2014. december 31.

Takács Lászlóné

jegyző

# mellékletek

## melléklet

**Képviselő-testület szerveire átruházott hatáskörei**

|  |  |
| --- | --- |
| **I. Polgármesterre átruházott hatáskörök:** | |
| 1. | Figyelemmel kíséri a háziorvosi, illetve fogorvosi szolgáltatás helyzetét. |
| 2. | Javaslatokat tesz, és véleményt nyilvánít az egészségügyi alapellátást biztosító megállapodások tartalmára, és esetlegesen azok elfogadására |
| 3. | Figyelemmel kíséri a védőnői, illetve nőgyógyászati, valamint a gyógyszerellátást biztosító tevékenységek helyzetét, azok állapotát |
| 4. | Figyelemmel kíséri a szociális rendelet hatályosulását, és aktualitását |
| 5. | Megállapítja, módosítja, megszünteti a hatáskörébe tartozó szociális jellegű segélyeket |
| 6. | Megállapítja az önkormányzati segélyeket |
| 7. | Részt vesz az önkormányzat által szervezett segélyező programokban, akciókban |
| 8. | Javaslatokat tesz a lakosság szélesebb körét érintő átmeneti segélyezésekre vonatkozóan (pl: tankönyv-támogatás, beiskolázási segély, bursa hungarica stb) |
| 9. | Véleményezi az önkormányzat jogi ügyeit |
| 10. | Véleményezi az ügyrenddel kapcsolatos előterjesztéseket, és javaslatot tesz a képviselő-testület felé |
| 11. | Az önkormányzati képviselő – képviselői munkájával kapcsolatos összeférhetetlenségére vonatkozó bejelentését, valamint minden egyéb erre irányuló bejelentést a bizottság kivizsgál, és javaslatot tesz a képviselő-testület felé a döntés meghozatalához |
| 12. | Nyilvántartja a Polgármester, az Alpolgármester és az önkormányzati képviselők vagyonnyilatkozatát |
| 13. | Gondoskodik évenként a kötelezettek vagyonnyilatkozat tételéről |
| 14. | Előkészíti a közbiztonsági koncepciót |
| 15. | Előkészíti a képviselő-testület által feladatkörébe utalt előterjesztéseket |
| 16. | Véleményezi a helyi közrendvédelmi szervek beszámolóját, tájékoztatóját |
| 17. | Véleményezi a feladatkörébe tartozó önkormányzati rendelet-tervezeteket |
| 18. | Véleményezi az önkormányzat Szervezeti és Működési Szabályzatát, valamint annak módosításait |
| 19. | Kapcsolatot tart a helyi közbiztonsági szervek vezetőivel, a képviselő-testület bizottságával |
| 20. | Megállapítja a személyes gondoskodás körébe tartozó ellátásokra való jogosultságot |
| 21. | Megállapítja a temetési segélyt, valamint a köztemetést |
| 22. | Megállapítja az elemi károsultak, segélyét |
| 23. | Testvér települési ügyek |
| 24. | Dönt az Önkormányzat működésével kapcsolatos, jogszabályban meghatározott belső szabályzatok jóváhagyásáról |
| 25. | Az államháztartáson  kívülre átadott pénzeszközökkel kapcsolatos támogatási szerződéseknél dönt az elszámolási határidő módosításáról, valamint a támogatás céljának módosításáról, amennyiben az működési és felhalmozási célon belüli változás, illetve amennyiben a megváltoztatni kívánt célra történő felhasználást a pályázati kiírás lehetővé teszi. |

|  |  |
| --- | --- |
| 26. | A képviselő-testület - határozatképtelenség vagy határozathozatal hiánya miatt - két egymást követő alkalommal ugyanazon ügyben nem hozott döntést, a polgármester döntést hozhat, kivételt képeznek ez alól a Képviselő-testület át nem ruházható hatáskörébe tartozó, valamint a minősített többséget igénylő döntések. A polgármester a döntésről a képviselő-testületet a következő ülésen tájékoztatja |
| 27. | Dönt az alkalmi (ünnepi) vásárok helyének és rendezőjének kijelöléséről, s kiadja a közterület-használati hozzájárulást |

1. **melléklet[[3]](#footnote-3)**

**Az Önkormányzat feladatai**

**Alapadatok**

|  |  |
| --- | --- |
| Az önkormányzat neve: | Türje Község Önkormányzata |
| Az önkormányzat székhelye: | 8796 Türje Szabadság tér 9. |
| Az önkormányzat alapítója és fenntartója | Türje Község Önkormányzat Képviselő-testülete |
| Az önkormányzat felügyeleti szerve | Türje Község Önkormányzat Képviselő-testülete |
| Törzskönyvi azonosító szám | 432535 |
| Alaptevékenység, államháztartási szakágazata | 841105 Helyi önkormányzatok és társulások igazgatási tevékenysége |
| Alaptevékenység fő TEÁOR kódja | 8411 Általános közigazgatás |
| Adószám | 15432539-2-20 |
| KSH statisztikai számjele | 15432539-8411-321-20 |
| Államháztartási egyedi azonosító | 723851 |
| Az önkormányzat vezetője | Az önkormányzati választások során mindenkor megválasztott polgármester |
| Megye | Zala megye |
| Alapítás időpontja | 1990.10.30. |
| Az önkormányzat működési területe | Türje község közigazgatási területe |

|  |  |
| --- | --- |
| COFOG száma | COFOG elnevezése |
|  | **Türje Község Önkormányzata** |
| 011130 | Önkormányzatok és önkormányzati hivatalok jogalkotó és általános igazgatási tevékenysége |
| 013320 | Köztemető-fenntartás és működtetés |
| 016010 | Országgyűlési, önkormányzati és európai parlamenti képviselőválasztásokhoz kapcsolódó tevékenységek |
| 013350 | Az önkormányzati vagyonnal való gazdálkodással kapcsolatos feladatok |
| 041237 | Közfoglalkoztatási mintaprogram |
| 042180 | Állat-egészségügy |
| 042220 | Erdőgazdálkodás |
| 045150 | Egyéb szárazföldi személyszállítás |
| 045120 | Út, autópálya építése |
| 045160 | Közutak, hidak, alagutak üzemeltetése, fenntartása |
| 051030 | Nem veszélyes (települési) hulladék vegyes (ömlesztett) begyűjtése, szállítása, átrakása |
| 052020 | Szennyvíz gyűjtése, tisztítása, elhelyezése |
| 063020 | Víztermelés-, kezelés-, ellátás |
| 064010 | Közvilágítás |
| 066010 | Zöldterület-kezelés |
| 066020 | Város-, községgazdálkodási egyéb szolgáltatások |
| 072111 | Háziorvosi alapellátás |
| 072112 | Háziorvosi ügyeleti ellátás |
| 072311 | Fogorvosi alapellátás |
| 072312 | Fogorvosi ügyeleti ellátás |
| 074031 | Család és nővédelmi egészségügyi gondozás |
| 074032 | Ifjúság-egészségügyi gondozás |
| 081030 | Sportlétesítmények, edzőtáborok működtetése és fejlesztése |
| 082042 | Könyvtári állomány gyarapítása, nyilvántartása |
| 082092 | Közművelődés- hagyományos közösségi kulturális értékek gondozása |
| 091140 | Óvodai nevelés, ellátás működési feladatai |
| 091220 | Köznevelési intézmény 1-4. évfolyamán tanulók nevelésével, oktatásával összefüggő működtetési feladatok |
| 096015 | Gyermekétkeztetés köznevelési intézményben |
| 096025 | Munkahelyi étkeztetés köznevelési intézményben |
| 098010 | Oktatás igazgatás |
| 104037 | Intézményen kívüli gyermekétkeztetés |
| 106020 | Lakásfenntartással, lakhatással összefüggő ellátások |
| 107051 | Szociális étkeztetés |
| 107052 | Házi segítségnyújtás |

1. **melléklet[[4]](#footnote-4)**

**Az önkormányzat önként vállalt feladatai**

* Lakossági kommunális szemét elszállíttatása
* Lakossági szennyvíz díj támogatása
* Társadalmi szervezetek, alapítványok támogatása (Polgárőrség stb.)
* Oktatáshoz kapcsolódóan Zeneiskola támogatása
* Ifjúság felsőfokú oktatásának támogatása (Bursa Pályázat)
* Pedagógiai szakszolgálat működtetése (logopédiai, gyógy-testnevelés, pályaválasztási tanácsadás)
* Elemi károsultak (települések) támogatása
* Szociálisan rászorulók egyéb támogatása (élelmiszer segély kiosztásával kapcsolatos feladatok ellátása, szociális földprogramban való részvétel)
* Szociális rászorulók egyéb támogatása (élelmiszer segély kiosztásával kapcsolatos feladatok ellátása, szociális földprogramban való részvétel)
* Szociális rendeletben rögzített méltányossági ellátás (méltányossági közgyógyellátás)
* Óvodai ellátásban és alapfokú oktatásban résztvevő gyermekek jogszabályi keretek feletti támogatása,
* Általános iskolában tankönyv támogatás, középfokú oktatástól felfele beiskolázási segély
* Állami támogatással megvalósuló nyári szociális gyermekétkeztetés lebonyolítása
* gyermekorvosi ellátás
* Fogorvosi ellátás
* mezőőri szolgálat
* Társulások működtetése (készenlét, ügyelet ellátására, szociális ellátásokra, alapfokú oktatás ellátására társulás)
* Lakosság lakásvásárlási, építési kölcsönnel való támogatása,
* Térfigyelő kamerarendszer működtetése

**Függelékek**

**1. függelék**

**Türje Község Önkormányzata képviselőinek névsora**

|  |  |
| --- | --- |
| **Polgármester:** | |
|  | Nagy Ferenc László |

|  |  |
| --- | --- |
| **Alpolgármesterek:** | |
|  | Köllisné Bubernik Andrea Valéria/általános/  Pacsi Krisztián |

|  |  |
| --- | --- |
| **képviselők:** | |
| 1. | Kovács László |
| 2. | Köllisné Bubernik Andrea Valéria |
| 3. | Nagyné Szabó Éva |
| 4. | Pacsi Krisztián |
| 5. | Szabó István |
| 6. | Székely Júlia |

**2. függelék**

**Türje Község Önkormányzata Ügyrendi Bizottsága tagjainak névsora**

|  |  |
| --- | --- |
| **Pénzügyi, Szociális és Egészségügyi Bizottság:** | |
| elnök | Kovács László |
| tagja | Szabó István |
| tagja | Nagyné Szabó Éva |
| tagja | Papp Jánosné |
| tagja | Szalainé Nagy Katalin |

|  |  |
| --- | --- |
| **Kulturális, Ifjúsági, Sport és Környezetvédelmi Bizottság:** | |
| elnök | Székely Júlia |
| tagja | Kovács László |
| tagja | Nagyné Szabó Éva |
| tagja | Czimbalek Tiborné |
| tagja | Gömbös Dániel |

**3. függelék**

**Tisztségviselők**

|  |  |  |
| --- | --- | --- |
| **POLGÁRMESTER** | | |
|  |  | Nagy Ferenc László |
|  |  |  |

|  |  |  |
| --- | --- | --- |
| **ALPOLGÁRMESTER** | | |
|  |  | Köllisné Bubernik Andrea (általános) |
|  |  | Pacsi Krisztián |
|  |  |  |

|  |  |  |
| --- | --- | --- |
| **JEGYZŐ** | | |
|  |  | Takács Lászlóné |
|  |  |  |

|  |  |  |
| --- | --- | --- |
| **ALJEGYZŐ (megbízott)** | | |
|  |  | Fáner Zsófia |
|  |  |  |

1. Módosította: 6/2016 (III.10) önkormányzati rendelet (hatályos: 2016.03.11) [↑](#footnote-ref-1)
2. Megállapította: 6/2018 (VI.5) önkormányzati rendelet (hatályos: 2018.06.06) [↑](#footnote-ref-2)
3. Módosította: 6/2016 (III.10) önkormányzati rendelet (hatályos: 2016.03.11) [↑](#footnote-ref-3)
4. Megállapította: 14/2015 (VII.3) rendelet (hatályos: 2015.07.04) [↑](#footnote-ref-4)